Þorvaldur Bjarni segir hljóðkútslausar druslur halda vöku fyrir íbúum á Akureyri . Honum er ekki skemmt . Þorvaldur Bjarni Þorvaldsson tónlistarmaður er búinn að fá nóg . Hann tjáir gremju sína á Facebook og biðlar til lögreglunnar á Akureyri . „ Það er þekkt hér í bæ að örfáar mannvitsbrekkur hafa ánægju af því að þenja hljóðkútslausar druslur á nóttunni þegar börn sem þurfa hvíld til þess að vaxa og dafna eiga rétt á því að geta sofið , “ segir Þorvaldur . Erlendir gestir með bauga undir augum Bíladagar verða haldnir á Akureyri nú um helgina og víst er að það fellur misvel í kramið . Veisla hjá bílaáhugafólki en öðrum er ekki skemmt . Tónlistarmaðurinn segist sjálfur oftast vinna fram eftir og taki því eftir því og geti borið vitni um að þetta sé stöðug í gangi . „ Þetta er til skammar og verður ekki til þess að ferðamenn beri bænum góða söguna . Ég er oft með erlenda gesti sem ég hitti á morgnana með bauguð augu sem minna á stór spurningamerki eftir þessar kyrru sumarnætur á Akureyri . “ Erfitt að standa þessa gaura að verki Vísir ræddi við Sigurð Sigurðsson aðalvarðstjóra á Akureyri og hann segir þetta laukrétt hjá Þorvaldi Bjarna , lögreglunni hefur borist kvartanir og svo fari þetta ekki fram hjá þeim sjálfum . Stillt veður hefur verið í þessum höfuðstað Norðurlands og því hljóðbært . Hávaðinn fari ekkert á milli mála . En það er ekki gott við að eiga . Mikið var um hraðakstur á Akureyri í kringum Bíladaga og hávaðinn fer ekki á milli mála drunur í hljóðkútslausum drossíum og ýlfur í dekkjum er að gera íbúa á Akureyri gráhærða.fbl / Auðunn „ Það er ekki gott að ná í þessa ökumenn . Erfitt er að standa þá að verki þessa gaura . En , við reynum , þvælumst hér um allan bæ en það er ýmsu öðru að sinna . En , já , það er rétt . Það er ónæði út af þessu . “ Sigurður bendir á að auðvelt sé að spóla með tilheyrandi hávaða og látum í nokkrar sekúndur og komast upp með það því erfitt getur reynst að standa menn að verki . „ Við höfum reynt ýmislegt . En , erum ekki með óteljandi fjölda af mannskap til að eltast við menn . Bílaklúbburinn hefur líka verið að reyna að koma skikki á þetta . Ef það hafa verið einhverjir sem eiga að keppa sem eru með einhverja stæla niður í bæ . “ Þannig að , flest bendir til þess að fólk verði að lifa við þetta . Trúlega verður aldrei friður meðan á bíladögum á Akureyri stendur . „ En , ég skil vel gremju manna ef þeir geta ekki sofið . Skil að menn séu ekki hrifnir af því en við náum þeim aldrei alveg , að þagga niður í öllu bílabrölti þessa helgi . En , við berjumst . “